নারী বিশ্বকাপ ক্রিকেট: পাকিস্তানকে হারিয়ে বিশ্বকাপের প্রথম জয় পেল বাংলাদেশ
নিউজিল্যান্ডের হ্যামিলটনে নারীদের ওয়ানডে ক্রিকেট বিশ্বকাপ ম্যাচে পাকিস্তানকে ৯ রানে হারালো বাংলাদেশ ।এবারই প্রথম ওয়ানডে বিশ্বকাপ খেলছে বাংলাদেশের নারী ক্রিকেট দল, এটাই বাংলাদেশের প্রথম বিশ্বকাপ ম্যাচ জয়।
এনিয়ে বাংলাদেশ নারী ক্রিকেট দলের অধিনায়ক নিগার সুলতানা জ্যোতি বলেন,"আমি ভাষায় প্রকাশ করতে পারছিনা, এটা বিশ্বকাপ ইতিহাসে আমাদের প্রথম জয়, আমরা পাকিস্তান দলটাকে ভালোভাবে চিনি, এই উইকেটে দুটি ম্যাচ দেখেছি স্পিন ভালো ধরে, তাই চেষ্টা করেছি সেভাবে বোলারদের সুযোগ দেয়ার এবং কাজে লেগেছে।"আজ বাংলাদেশ সময় ভোর চারটায় শুরু হয় খেলা।টসে জিতে বাংলাদেশকে ব্যাটিং-এ পাঠায় পাকিস্তান।উদ্বোধনী জুটিতে ৩৭ রান তোলেন শামিমা সুলতানা ও শারমিন আক্তার।
দ্বিতীয় উইকেটের পতনের পর ফারজানা হক পিংকির সাথে ৯৬ রানের জুটি গড়েন অধিনায়ক নিগার সুলতানা জ্যোতি।পিংকি টানা দুই ম্যাচে ফিফটি তুলে নেন, আজ করেন ৭১ রান।জ্যোতি ৪৬ রান তোলেন।
শেষ পর্যন্ত বাংলাদেশ পুরো ৫০ ওভার ব্যাট করে ২৩৪ রান তোলে।
আগের ম্যাচে বাংলাদেশ বোলিং-এ সুবিধা করতে পারেনি নিউজিল্যান্ডের বিপক্ষে।সোমবারও শুরুতে মনে হচ্ছিল একই পরিস্থিতি, ম্যাচের অনেকটা সময় নিয়ন্ত্রণে ছিলেন পাকিস্তানি ব্যাটাররা।একানব্বই রানে প্রথম উইকেট পড়ে পাকিস্তানের।
সিদ্রা আমিনের সেঞ্চুরি ও অধিনায়ক বিসমাহ মারুফের ৩১ রানের ইনিংসের পর পাকিস্তানি ব্যাটিং লাইন-আপে ধস নামান বাংলাদেশের বোলাররা।পাকিস্তানের টপ অর্ডার বাদে কেউই ক্রিজে টিকতে পারেননি।একশ তিরাশি রানে ২ উইকেট থেকে ১৮৮ তে ৭ উইকেটের পতন ঘটে, এখানেই পাকিস্তানের ম্যাচ ছিটকে যায়।ফাহিমা খাতুন তিনটি ও রুমানা আহমেদ দুটি উইকেট নেন।
৫০ ওভারের খেলায় বাংলাদেশ পাকিস্তানের বিপক্ষে সবশেষ চার ম্যাচের তিনটিতে জিতেছে।
তবে বিশ্বকাপ ক্রিকেটে এবারই প্রথম জয় পাকিস্তানের বিরুদ্ধে।
নিউজিল্যান্ডের মাটিতেও বাংলাদেশের নারী জাতীয় ক্রিকেট দল এর আগে কখনো ক্রিকেট খেলতে সফর করেনি।
প্রথম বিশ্বকাপ বলে বাংলাদেশ নারী দলের উপর প্রত্যাশার চাপ ছিল অনেক কম।
তবে অনেক ক্রিকেট বিশ্লেষকই আগে থেকেই আশা প্রকাশ করছিলেন পাকিস্তানের বিরুদ্ধে জয় পাওয়ার।
যেমন বাংলাদেশের নারী ক্রিকেট দল সম্পর্কে নিয়মিত খবর রাখা বিশ্লেষক সাজ্জাদ খান সম্প্রতি বিবিসিকে বলেছিলেন, অন্তত পাকিস্তানের বিপক্ষে বাংলাদেশের জয় পাওয়াটা উচিত।

নিউজিল্যান্ডের হ্যামিলটনে নারীদের ওয়ানডে ক্রিকেট বিশ্বকাপ ম্যাচে পাকিস্তানকে ৯ রানে হারালো বাংলাদেশ ।এবারই প্রথম ওয়ানডে বিশ্বকাপ খেলছে বাংলাদেশের নারী ক্রিকেট দল, এটাই বাংলাদেশের প্রথম বিশ্বকাপ ম্যাচ জয়।